А вось калі маленькія дзяўчынкі падрасталі да дзявочага ўзросту, тут ужо і пачынаўся ўласна жаночы строй. Доўгая кашуля, якая выконвала ролю бялізны, упрыгожвалася вышыўкамі. На яе надзяваліся спадніца і гарсэт. Дзяўчатам дазвалялася калі-нікалі хадзіць і без гарсэта, але тады абавязковым быў пояс. “распаясаным” хадзіць не дазвалялася ніколі. Асобная роля надавалася хвартуху. Гэта не той фартук, які цяперашнія гаспадыні надзяюць на кухні, каб не запэцкацца. Ён быў упрыгожаным і вышыўкамі, і мярэжкамі, і кутасікамі. Хвартух жанчыны насілі заўсёды. З’явіцца без яго на людзях азначала такі жорсткі сорам, прычым абраза наносілася іншым, асабліва мужчынам. Замужнія кабеты абавязкова пакрывалі галаву, у кожным рэгіёне на свой лад.